Title: Tehtävä 8. Ammattiliitto
Course: Työelämätiedot ja -taidot / OPVA-opinnot > Section: Teema 3. Ammattiliitto ja työttömyyskassa

Kuvan lähde: https://pixabay.com/fi/illustrations/ihmisjoukko-liikkua-ammattiliitto-2876774/

Ammattiliitot

Suomessa työntekijöillä on lain mukaan oikeus kuulua ammattiliittoon. Ammattiliitot neuvottelevat työnantajien liittojen kanssa esimerkiksi palkoista ja muista työehdoista työntekijöiden puolesta. Suurin osa suomalaisista kuuluu johonkin ammattiliittoon tai työttömyyskassaan.

Ammattiliitto

Samaan ammattiliittoon liittyvät yleensä saman alan (esimerkiksi sairaanhoitajat) henkilöt tai saman koulutuksen (esimerkiksi insinöörit) saaneet ihmiset. Työntekijän oikeutta kuulua ammattiliittoon ei voi rajoittaa millään sopimuksilla. Työntekijöiden syrjintä ammattijärjestöön kuulumisen vuoksi on rangaistavaa.

Voit liittyä oman alasi ammattiliittoon, jos haluat. Ammattiliittoon liittyminen tapahtuu ottamalla yhteyttä oman työpaikan luottamusmieheen tai suoraan ammattiliittoon. Useimpiin ammattiliittoihin voi liittyä myös täyttämällä liittymislomakkeen liiton verkkosivuilla. Ammattiliiton jäsenet maksavat liitolle jäsenmaksua, joka on yleensä noin 1–2 prosenttia palkasta. Jäsenmaksun saa vähentää verotuksessa.

Miksi liittyä ammattiliittoon?

Ammattiliitot edistävät työntekijöiden oikeuksia. Liitoista saa myös hyödyllisiä palveluja ja apua vaikeissa tilanteissa. Ammattiliiton lisäksi kannattaa liittyä työttömyyskassaan. Kassan jäsenenä voit saada ansiosidonnaista työttömyyspäivärahaa, joka on suurempi kuin peruspäiväraha.

Ammattiliiton jäsenet voivat osallistua liiton järjestämään koulutukseen ja vapaa-ajan toimintaan. He myös saavat liiton luottamusmieheltä tukea riitatilanteissa työpaikalla. Tarvittaessa liitosta saa myös neuvoja tai neuvotteluapua.

Työpaikalla ammattiliittoa ja siihen kuuluvia työntekijöitä edustaa luottamusmies. Työntekijät valitsevat luottamusmiehen. Luottamusmies toimii neuvottelijana, sovittelijana ja tiedonvälittäjänä työnantajan ja työntekijöiden välillä. Luottamusmieheltä voi myös kysyä esimerkiksi työehtosopimukseen liittyvistä asioista.

Suomessa on noin 80 ammattiliittoa, ja ne kuuluvat kolmeen ammattiliittojen keskusjärjestöön. Ne ovat Suomen Ammattijärjestöjen keskusjärjestö SAK, Toimihenkilökeskusjärjestö STTK ja korkeasti koulutettujen ihmisten Akava. Ammattiliittoon liittyessäsi voit liittyä liiton työttömyyskassaan.

Voit lukea tämän tekstin suomeksi ja monella muulla kielellä myös tällä nettisivulla: Lait ja oikeudet (infofinland.fi)

Tiedonhaku- ja kirjoitustehtävä.
Kirjoita vastaukset seuraaviin kysymyksiin:
1. Onko ammattiliittoon pakko kuulua?
2. Miksi ammattiliittoon kannattaa liittyä? Kerro mielestäsi 3 tärkeintä syytä olla ammattiliiton jäsen.
3. Mikä on luottamusmies? Mitä luottamusmies tekee?
4. Mikä on sinun alasi ammattiliitto? Etsi tietoa internetistä. Haluaisitko liittyä ammattiliiton jäseneksi? Miksi? Miksi ei?

Voit etsiä eri alojen ammattiliittoja esimerkiksi tältä nettisivulta: SAK Liitot.fi