Title: Tehtävä 5. Kun aloitat uudessa työpaikassa
Course: Työelämätiedot ja -taidot / OPVA-opinnot > Section: Teema 2. Työntekijän oikeudet ja velvollisuudet

Lue teksti ja vastaa sen jälkeen kysymykseen.

Kun aloitat uudessa työpaikassa, muista nämä asiat

1 Tee kirjallinen työsopimus

Älä allekirjoita sopimusta, jos et ymmärrä sitä, vaan kysy neuvoa.

2 Sinulla on oikeus saada perehdytys eli opastusta työtehtäviin ja työpaikan sääntöihin

Perehdytyksessä sinulle selitetään työtehtäväsi ja opetetaan, miten ne uudessa työpaikassasi tehdään mahdollisimman hyvin ja järkevästi.

3 Kysy työnantajaltasi, mikä työehtosopimus eli tes on käytössä työpaikallasi

Oman alasi työehtosopimuksen saat työpaikalta, ammattiliitosta tai Finlexin verkkopalvelusta. Jos työnantajasi ei ole velvollinen noudattamaan työehtosopimusta, hänen täytyy silti noudattaa lakia. Laki määrää työntekijän yleiset oikeudet ja velvollisuudet.

4 Yritä neuvotella työsopimukseesi vähimmäistuntimäärä

Työnantaja voi tarjota sinulle nollatuntisopimusta, jolloin työsopimuksesi lupaa sinulle vain esimerkiksi 0–20 tuntia työtä viikossa. Jos et saa työtunteja, et saa myöskään palkkaa. Jos työsopimukseen kirjoitetaan vähimmäistuntimääräksi esimerkiksi 15 tuntia viikossa, sinulle on maksettava palkkaa ainakin 15 tunnilta.

5 Aina kun saat palkkaa, sinun täytyy saada palkkalaskelma

Tarkista aina, että palkkasi on maksettu oikein.

6 Säilytä työvuorolistat

Jos teet töitä työvuorolistan mukaan, ota niistä aina vaikka valokuva. Silloin tiedät, minkä verran töitä olet tehnyt ja milloin, eli minkä verran sinun kuuluu saada palkkaa.

7 Kun työsuhteesi ja työsopimuksesi loppuvat, tarkista, että saat lomakorvauksen

Jos et ole käyttänyt kaikkia lomapäiviäsi työsuhteen aikana, sinulle täytyy maksaa lomakorvaus. Lomakorvauksen määrän näet palkkalaskelmastasi.

8 Kun työsuhteesi loppuu, pyydä aina työnantajalta työtodistus

Kun haet uutta työpaikkaa, voit työhaastattelussa näyttää todistukset.

9 Tutustu työpaikkasi luottamusmieheen ja työsuojeluvaltuutettuun

Luottamusmies ja työsuojeluvaltuutettu neuvottelevat asioista työnantajan kanssa kaikkien työntekijöiden puolesta. Luottamusmies voi auttaa, jos sinulla on ongelmia työnantajan kanssa.

10 Liity ammattiliittoon

Tekstin lähde: https://tyoelamanpelisaannot.fi/fi/kun-aloitat-uudessa-tyopaikassa-muista-nama-asiat/

Kirjoitustehtävä.

Mitkä ovat sinun mielestä tärkeitä ohjeita, kun aloittaa työn uudessa työpaikassa?

Kirjoita 3 - 5 sinun mielestä hyvää ohjetta uudessa työpaikassa työn aloittavalle henkilölle.