Title: Tehtävä 1. Työsopimus
Course: Työelämätiedot ja -taidot / OPVA-opinnot > Section: Teema 1. Työsopimus ja erilaiset työsuhteet

Työsopimus on työntekijän ja työnantajan välinen sopimus molempien oikeuksista ja velvollisuuksista eli työehdoista. Työsopimuksella sinä lupaat tehdä sovittua työtä, ja työnantaja lupaa maksaa siitä sovittua palkkaa. Työehtoja ovat esimerkiksi palkat, palkan lisät, työajat, lomat ja oikeus koulutuksiin.

Kun olet saanut työpaikan, tee kirjallinen työsopimus työnantajan kanssa. Suullisesti sovittu sopimus on sitova, mutta jos sinulle tulee työnantajan kanssa ongelmia, kirjallisesta sopimuksesta voi katsoa, mitä työsuhteen alussa sovittiin.

Jos et tee työsopimusta kirjallisesti, työnantajan täytyy silti antaa sinulle kirjallinen selvitys työehdoista. Selvitys täytyy antaa kuukauden kuluessa siitä, kun työsuhteesi on alkanut. Jos työnantaja ei anna sinulle selvitystä, hän rikkoo työsopimuslakia.

Ennen kuin allekirjoitat työsopimuksen, tarkista, että siihen on kirjoitettu ainakin nämä asiat:

  1. Työnantajan nimi.
  2. Työntekijän nimi eli sinun nimesi.
  3. Päivä, jolloin työ alkaa.
  4. Onko työssä koeaika ja kuinka pitkä se on?
    - Koeajan tarkoituksena on antaa sinulle ja työnantajalle aikaa harkita, haluatteko jatkaa työsopimusta. Sen enimmäispituus on yleensä kuusi kuukautta. Koeaikana työntekijä tai työnantaja voi purkaa työsopimuksen ilman irtisanomisaikaa.
  5. Onko työ vakituinen (eli toistaiseksi voimassa oleva tai jatkuva) vai määräaikainen vai onko kyseessä työharjoittelu?
    - Jos työsopimus on määräaikainen, sopimuksessa pitää lukea, miksi.
  6. Missä työtä tehdään?
  7. Mitkä ovat työtehtäväsi?
  8. Kuinka paljon työstä maksetaan palkkaa?
  9. Päivä, jolloin palkka maksetaan.
  10. Työaika eli kuinka monta tuntia töitä tehdään.
    - Kokoaikainen työ tarkoittaa Suomessa työn tekoa yleensä 5 päivänä viikossa ja enintään 8 tuntia päivässä. Jos teet jaksotyötä, työaika vaihtelee. Sen pitää kuitenkin olla alan työehtosopimuksen mukainen. Ylitöistä ja ilta- ja viikonlopputöistä maksetaan Suomessa erillinen korvaus.
    - Jos teet osa-aikaisen työsopimuksen, yritä saada työtunteja riittävästi niin, että saat riittävästi palkkaa. Vähimmäistuntimäärä tarkoittaa, että saat ainakin työsopimuksen lupaaman määrän tunteja. Jos työsopimukseen on kirjoitettu tuntimääräksi esim. 0–20 tuntia viikossa, et ehkä jonain viikkona saa ollenkaan töitä etkä palkkaa.
  11. Vuosiloma.
  12. Irtisanomisaika: kuinka monta päivää/viikkoa/kuukautta työ jatkuu siitä, kun sinä tai työnantajasi on irtisanonut työsopimuksen?
    - Irtisanomisaika sitoo sekä työnantajaa että työntekijää. Koeajan jälkeen ketään ei voi irtisanoa heti.
    - Työnantajalla on aina oltava irtisanomiseen asiallinen ja painava syy.
    - Työnantaja ei voi irtisanoa määräaikaista työsopimusta ennen kuin se loppuu.
    - Työntekijäkään ei voi irtisanoutua ennen kuin määräaikainen työsopimus loppuu, mutta usein asiasta voidaan sopia neuvottelemalla työnantajan kanssa.
  13. Mitä työehtosopimusta työssäsi noudatetaan?

Tekstin lähde: Työn aloittaminen - Tyoelämän pelisäännöt (tyoelamanpelisaannot.fi)

Voit lukea lisätietoa tältä nettisivulta suomeksi ja monella muulla kielellä: Työsopimuksen sisältö (infofinland.fi)