Title: Tehtävä 4. Työaika
Course: Työelämätiedot ja -taidot / OPVA-opinnot > Section: Teema 1. Työsopimus ja erilaiset työsuhteet

Työaika työsuhteessa

Kuvan lähde: https://pixabay.com/fi/photos/aika-tehd%C3%A4-ty%C3%B6t%C3%A4-kello-kahvia-5193038/

Työpaikkailmoituksessa kerrotaan usein myös, onko työ kokoaikainen, osa-aikainen vai onko työtä tarjolla vain tarvittaessa työhön kutsuttavalle eli ekstraajalle.

Kokoaikainen työ

Kokoaikainen työ eli kokoaikatyö tarkoittaa, että teet työtä koko työpäivän, yleensä viitenä päivänä viikossa. Työtä on enintään 8 tuntia päivässä ja 40 tuntia viikossa. Yleensä kokoaikatyötä tehdään esimerkiksi 7,5 tuntia päivässä ja 37,5 tuntia viikossa.

Osa-aikainen työ

Osa-aikainen työ eli osa-aikatyö tarkoittaa, että teet työtä vain osan työpäivästä tai osan työviikosta. Osa-aikatyössä työtä on vähemmän kuin kokoaikatyössä.

Jos olet osa-aikainen työntekijä, sinulla on oikeus lisätyöhön. Se tarkoittaa, että jos työnantajasi tarvitse lisää työntekijöitä, sinulle täytyy tarjota lisätyötunteja ennen kuin työnantajasi voi palkata uusia työntekijöitä.

Jos haluat tehdä enemmän työtunteja kuin mitä työsopimuksessasi lukee, kerro se työnantajalle.

Nollatuntisopimus

Nollatuntisopimus, nollatyösopimus tai vaihtelevan työajan sopimus tarkoittaa, että työnantajan ei ole pakko antaa sinulle lainkaan työtunteja. Jos työsopimuksessasi lukee, että työaikasi on 0–20 tuntia viikossa, se on nollatuntisopimus. Jos sinulla on 0 työtuntia, et saa palkkaa. Huomaa, että jos työnantaja lopettaa työn tarjoamisen kokonaan, työnantajan on sinun pyynnöstäsi selvitettävä kirjallisesti tarjolla olevan työn vähentymisen syyt.

Jos työnantaja tarjoaa sinulle nollatuntisopimusta, yritä aina sopia vähimmäistuntimäärä. Silloin sinulle täytyy maksaa palkka ainakin niiltä tunneilta, vaikka sinulla ei olisi töitä.

Työnantaja ei saa tarjota työntekijälle nollatuntisopimusta, jos sopimuksella katettava työvoiman tarve on kiinteä.

Työnantajalla on velvollisuus tarkastella nollatuntisopimuksella työskentelevän työntekijän tekemien työtuntien määrää vähintään 12 kuukauden välein. Jos tarkastelujaksolla toteutuneiden työtuntien määrä ja työnantajan työvoimatarve osoittavat, että työntekijän vähimmäistyöaika voidaan määritellä korkeammaksi, niin työntekijälle tulee tarjota vähimmäistyöajan nostamista.

Tekstin lähde: Työaika työsuhteessa - Tyoelämän pelisäännöt (tyoelamanpelisaannot.fi)

Voit lukea lisätietoa suomeksi ja monella muulla kielellä tältä nettisivulta: Työsuhteen ehdot ja palkka Suomessa (infofinland.fi)

Kirjoitustehtävä.
Kirjoita vastaukset seuraaviin kysymyksiin:
1. Mitä eroa on kokoaikatyöllä ja osa-aikatyöllä?
2. Mitä tarkoittaa nollatuntisopimus?