Title: Tehtävä 9. 7 syytä kuulua ammattiliittoon
Course: Työelämätiedot ja -taidot / OPVA-opinnot > Section: Teema 3. Ammattiliitto ja työttömyyskassa

Lue teksti, jossa kerrotaan, miksi kannattaa kuulua ammattiliittoon ja valitse sen jälkeen oikea vaihtoehto.

Kuvan lähde: https://pixabay.com/fi/illustrations/sosiaalinen-media-ihmiset-2457842/

1. Ammattiliitto on sinun puolellasi

Se neuvottelee puolestasi palkoista ja muista työehdoista työnantajien liiton kanssa. Näin syntyy työehtosopimus, joka antaa sinulle paremmat työehdot, kuin mitä laki määrää.

2. Luottamushenkilöt neuvovat ja auttavat sinua työpaikalla

Luottamusmies edustaa ammattiliittoa ja valvoo, että työnantaja noudattaa työehtosopimusta. Jos sinulla on työnantajan kanssa ongelmia, voit aina kertoa siitä luottamusmiehelle, joka voi selvittää asian työnantajan kanssa sinun puolestasi.

3. Ammattiliiton työsuhdeneuvonta auttaa sinua, jos sinulla on ongelmia työnantajan kanssa

Voit soittaa liittoosi ja kysyä neuvoa. Tarvittaessa ammattiliiton lakimiehet voivat auttaa sinua ja selvittää riita-asioita työnantajasi kanssa jopa oikeudessa.

4. Ammattiliitot valvovat työntekijöiden etua, kun lakeja säädetään

Ammattiliittojen ansiosta Suomessa työviikko on 5 päivää, työpäivän pituus on korkeintaan 8 tuntia ja työntekijöillä on oikeus lomiin, ylityökorvauksiin ja lomarahoihin.

5. Ammattiliitto tarjoaa koulutusta, tapahtumia ja yhteisön

Saat tietoa ammattiliittojen tarjoamasta koulutuksesta ja tapahtumista esimerkiksi oman ammattiliittosi verkkosivuilta tai some-kanavista.

6. Työttömyysturvasi paranee, jos liityt myös työttömyyskassaan

Kun liityt ammattiliittoon, voit samalla liittyä myös alasi työttömyyskassaan. Jos jäät työttömäksi, työttömyyskassa voi maksaa sinulle työttömyyspäivärahaa. Se on yleensä parempi kuin Kelan maksama peruspäiväraha. Jos kuulut vain työttömyyskassaan mutta et ammattiliittoon, voit saada työttömyyskorvausta, mutta kassa ei auta missään työpaikan ongelmissa.

7. Saat etuja ja alennuksia

Ammattiliittojen jäsenet voivat saada alennusta esimerkiksi bensiinistä, vakuutuksista tai hotellien hinnoista. Jotkut ammattiliitot tarjoavat esimerkiksi halpoja lomamökkejä.

Tekstin lähde: https://tyoelamanpelisaannot.fi/fi/tyon-aloittaminen/